SKRIFTLIG FORESPØRGSEL E-0631/03

af Antonios Trakatellis (PPE-DE) til Kommissionen

(4. marts 2003)

Om: Den græske faguddannelsesorganisationens virke

Den græske faguddannelsesorganisation blev oprettet og påbegyndte sit virke i Grækenland i begyndelsen af 1990'erne og varetager oprettelse af offentlig faguddannelsesinstitutter og deres virke samt kontrol med private faguddannelsesorganer.

Under henvisning til at denne organisation kører med et enormt underskud, hvilket tjenestemænd fra finansministeriet (Evstathia Gravia, Giorgios Boutos, Giorgios Dani og Irini Papadopoulou) konstaterede ved en inspektion, der var bestilt af finansministeriet og som afsluttedes i april 2002, og under henvisning til, at dette underskud stadig vokser, på trods af at organisationen modtager støtte fra Den Europæiske Union, kan Kommissionen da oplyse følgende:

1. Har Kommissionen modtaget en kopi af konklusioner af revisionen og har den kendskab til underskuddet?

2. Hvilke sanktioner er der blevet pålagt de ansvarlige for uregelmæssigheder i forbindelse med organisationens virke?

3. Har den kendskab til underskuddets nøjagtige størrelse og årsagerne hertil?

4. Er den blevet orienteret om denne organisations virke og om, hvorvidt den fungerer korrekt, da den samfinansieres med fællesskabsmidler?

5. Hvilke foranstaltninger agter den at træffe for at forbedre den dårlige forvaltning og råde bod på de uregelmæssigheder, det er konstateret, at de konstant skiftende administrative ledere har gjort sig skyldige i?

6. Hvilke foranstaltninger agter den at træffe for at få stoppet de ulovlige procedurer og direkte tildeling af kontrakter, som har skabt et økonomisk underskud i organisationen, således at fællesskabsstøtten bliver anvendt mere effektivt?

7. Er Kommissionen tilfreds med, hvordan den faglige uddannelse fungerer og udvikler sig i Grækenland?

Svar afgivet på Kommissionens vegne af Anna Diamantopoulou

(8. april 2003)

Det ærede medlem stiller en række spørgsmål vedrørende den græske faguddannelsesorganisation (OEEK), som ganske rigtigt finansieres inden for rammerne af både den tidligere og den nuværende fællesskabsstøtteramme for Grækenland (CSF).

Kommissionen har ikke modtaget en kopi af konklusionerne fra den revision, der blev udført af det græske finansministerium i april 2002.

Da OEEK er en af Den Europæiske Socialfonds (ESF) vigtigste endelige støttemodtagere i Grækenland, er Kommissionen særdeles opsat på at sikre, at organisationen anvender fællesskabsmidlerne på en effektiv måde. Kommissionen vil viderebringe spørgsmålet om OEEK's situation til de relevante CSF-myndigheder og kontrollere, om de græske revisorer skulle have videresendt de revisionsrapporter, som det ærede medlem henviser til, til Kommissionen.

Under den tredje fællesskabsstøtteramme for Grækenland (2000-2006) samfinansieres uddannelse, der tilbydes af OEEK og de offentlige erhvervsuddannelsescentre, af ESF indtil midten af programperioden. Som en del af midtvejsevalueringen undersøges det, hvordan den private sektor kan deltage i finansieringen af faglig uddannelse i Grækenland. Denne midtvejsevaluering vil derfor også blive anvendt som udgangspunkt for en omlægning af sektoren for faglig uddannelse.